text: Slut med pipfuglekurser
  19 juni 2014 kl. 16.27
  En ny beskæftigelsesreform skal gøre op med meningsløs kommunal aktivering og i stedet give kontanthjælpsmodtagere reel uddannelse. Reformen bliver modtaget med både glæde og hovedrysten.
  Find din indre fugl, byg samarbejdstårne i pasta og snit et askebæger. Det er blot nogle af de mange eksempler på meningsløs aktivering, som bl.a. er kritiseret af læge Stig Gerdes i Fredericia. Han mener aktiveringen har været direkte medvirkende til at gøre en lang række ledige syge.
  - Jeg håber det her er et signal fra politikerne om, at de lytter til at der er noget rav-ruskende galt i vores samfund, og derfor byder jeg det her velkommen, siger Stig Gerdes til TV SYD.
  Men han studser dog over, at der kun er sat 500 mio. kr. af om året til at udskifte den meningsløse aktivering med reel uddannelse.
  Det er regeringen, Dansk Folkeparti, Venstre og Konservative, der står bag beskæftigelsesreformen.
  Mød læge Stig Gerdes og kontanthjælpsmodtager Jette Schmidt i indslaget ovenfor.
  